CELEX: C2006/237/36
Language: el
Date: 2006-09-30 00:00:00
Title: Υπόθεση F-91/06: Προσφυγή/αγωγή της 11 Αυγούστου 2006 — Nolin κατά Επιτροπής

30.9.2006   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 237/21
            
         Προσφυγή/αγωγή της 11 Αυγούστου 2006 — Nolin κατά Επιτροπής
   (Υπόθεση F-91/06)
   (2006/C 237/36)
   Γλώσσα διαδικασίας: η γαλλική
   Διάδικοι
   
      Προσφεύγων(ουσα)/ενάγων(ουσα): Michel Nolin (Βρυξέλλες, Βέλγιο) (Εκπρόσωποι: S. Orlandi, A. Coolen, J.-N. Louis και E. Marchal, avocats)
   
      Καθής: Επιτροπή των Ευρωπαϊκών Κοινοτήτων
   Αιτήματα του προσφεύγοντος
   Ο προσφεύγων ζητεί από το Δικαστήριο Δημόσιας Διοίκησης:
   
               —
            
            
               την ακύρωση της αποφάσεως του δευτεροβάθμιου εκτιμητή της 8ης Απριλίου 2006, με την οποία καταρτίστηκε η έκθεση εξελίξεως σταδιοδρομίας του προσφεύγοντος για την περίοδο αξιολογήσεως 2005·
            
         
               —
            
            
               να καταδικάσει την καθής στα δικαστικά έξοδα
            
         Ισχυρισμοί και κύρια επιχειρήματα
   Προς στήριξη της προσφυγής του, ο προσφεύγων προβάλλει ότι η καθής διέπραξε νομικό σφάλμα, στον βαθμό που ο εκτιμητής δεν ανέφερε ορισμένα καθήκοντά του και ορισμένα σημαντικά στοιχεία της δραστηριότητάς του και δεν παρέθεσε κανένα σχόλιο για τα καθήκοντα αυτά στην έκθεση εξελίξεως σταδιοδρομίας. Η κατάσταση αυτή έχει ως αποτέλεσμα σοβαρές ανακολουθίες και κενά που ισοδυναμούν με πρόδηλα σφάλματα εκτιμήσεως κατά τη στάθμιση των στοιχείων που είναι χρήσιμα για την αξιολόγησή του.
   Εξάλλου, ο προσφεύγων θεωρεί ότι, παρά τις δύο τροποποιήσεις σε σχέση με την περίοδο αναφοράς 2003 στις οποίες προέβη ο εκτιμητής με τα σχόλιά του, επανέλαβε κατ' ουσία την έκθεση βαθμολογίας του προσφεύγοντος του προηγούμενου έτους, κατά παράβαση του άρθρου 5 των γενικών εκτελεστικών διατάξεων του άρθρου 43 του ΚΥΚ, διότι είχαν επέλθει σημαντικές αλλαγές στα καθήκοντά του και διότι η επανάληψη της εκθέσεως βαθμολογίας έγινε χωρίς τη συναίνεση του ενδιαφερόμενου.